נכתב על ידי ​זיו קריסטל ב 10/02/2019 23:11:57.
שני נסיונות להברחת טבק נחשפו בימים האחרונים. שני טון טבק התגלו במכולת עץ שהגיעה לנמל אשדוד. חוקרי המכס עצרו את היבואן רומן שצ'רבין מירושלים. בבדיקה שבוצעה במכולה ב-7 בפברואר נמצא בין העצים טבק מוסלק, ושווי המס שהועלם נאמד במיליון שקל. בית משפט השלום בראשון לציון שיחרר את החשוד בתנאים. עו"ד עמית בר-טוב מייצג את שצ'רבין.
ניסיון הברחה נוסף של טבק נחשף במעבר כרם שלום, בתוך משאית שהכילה משלוח של פומלות. עוד בטרם נכנסה המשאית לבידוק, נפל אחד מארגזי העץ, שהכילו את הפרי והתגלתה דופן כפולה בתחתיתו. בודקי המכס במעבר העבירו את המשלוח כולו לבדיקה, בה התגלה כי בכל מיכל על המשאית ישנן 30 אריזות טבק במשקל כולל של 180 ק"ג. ערכו המשוער של הטבק שנתפס עומד על כ-117 אלף שקל ושווי המסים כמאה אלף שקל.